SET ปิดพุ่ง 21 จุด รับแรงซื้อกลุ่มเปิดเมือง-พลังงาน ลุ้นพรุ่งนี้บวกต่อ
SET ปิดพุ่ง 21 จุด รับแรงซื้อกลุ่มเปิดเมือง-พลังงานหนุน พรุ่งนี้ตลาดฯอาจลดความร้อนแรงลง แต่น่าจะบวกได้ พร้อมให้แนวรับ 1,600 แนวต้าน 1,615 จุด
7 ธ.ค. 2564

โดยนักวิเคราะห์ กล่าวว่า ตลาดหุ้นไทยวันนี้ปรับตัวขึ้นได้ในทิศทางเดียวกับตลาดต่างประเทศ โดยตลาดหุ้นในภูมิภาคเอเชียต่างปรับตัวขึ้นกัน เช่นเดียวกับตลาดในยุโรปที่เทรดบ่ายนี้บวกเฉลี่ย 2% หลังคลายความกังวลเกี่ยวกับเชื้อไวรัสโควิดสายพันธุ์โอมิครอน ทำให้ตลาดบ้านเราได้รับแรงหนุนจากหุ้นในกลุ่ม Reopening ปรับตัวขึ้นมานำตลาดฯ ไม่ว่าจะเป็นหุ้นในกลุ่มค้าปลีก, ท่องเที่ยว, AOT ต่างปรับตัวขึ้นได้ดี
ทั้งนี้แม้ไทยจะพบผู้ติดเชื้อไวรัสโควิดโอมิครอน แต่เท่าที่ดูข้อมูลที่ออกมาก็ยังไม่มีความรุนแรงถึงขั้นเสียชีวิตให้เห็นสำหรับเชื้อตัวนี้ ทำให้ต่างประเทศไม่กลัว ดังนั้นบ้านเราก็ไม่กลัวเช่นกัน
นอกจากนี้ราคาน้ำมันที่ปรับตัวขึ้นก็ช่วยหนุนหุ้นในกลุ่มพลังงานด้วย รวมถึงบ่ายนี้กลุ่มแบงก์ก็ได้แรงหนุนจากหุ้น BAY ที่ปรับขึ้นดีหลังจากที่ชนะประมูลซื้อพอร์ตรายย่อยในประเทศไทยของซิตี้กรุ๊ป ซึ่งก็ช่วยหนุนตลาดฯด้วย
อย่างไรก็ดีให้ติดตามตัวเลขเงินเฟ้อของสหรัฐฯ และเชื้อไวรัสโควิดสายพันธุ์โอมิครอนในไทย รวมถึงสัปดาห์หน้ารอติดตามการประชุมของหลายธนาคารกลาง
สำหรับแนวโน้มการลงทุนในวันพรุ่งนี้ (8 ธ.ค.) นักวิเคราะห์ กล่าวว่า ตลาดฯอาจจะลดความร้อนแรงลง แต่เชื่อว่าน่าจะยืนในแดนบวกได้ พร้อมให้แนวรับ 1,600 จุด ส่วนแนวต้าน 1,615 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 4,408.06 ล้านบาท ปิดที่ 137.50 บาท เพิ่มขึ้น 3.50 บาท
SCB มูลค่าการซื้อขาย 2,446.31 ล้านบาท ปิดที่ 125.00 บาท เพิ่มขึ้น 2.00 บาท
CPALL มูลค่าการซื้อขาย 2,443.69 ล้านบาท ปิดที่ 59.50 บาท เพิ่มขึ้น 1.00 บาท
PTT มูลค่าการซื้อขาย 2,279.36 ล้านบาท ปิดที่ 37.50 บาท เพิ่มขึ้น 0.75 บาท
AOT มูลค่าการซื้อขาย 1,946.59 ล้านบาท ปิดที่ 61.50 บาท เพิ่มขึ้น 2.25 บาท